কাশীপুরে ফের দুষ্কৃতী তাণ্ডব।  এবার গানপয়েন্টে ব্যবসায়ীর বাড়ি লিখিয়ে নেওয়ার অভিযোগ উঠল তৃণমূল কাউন্সিলর ঘনিষ্ঠের বিরুদ্ধে। প্রতিবাদে আজ সকালে আড়াই ঘণ্টা কাশীপুর রোড অবরোধ করেন এলাকার মানুষ।  যদিও, অনুগামীর বিরুদ্ধে ওঠা যাবতীয় অভিযোগ অস্বীকার করেছেন তৃণমূল কাউন্সিলর সীতা জয়সওয়ারা।
 ওয়েব ডেস্ক: কাশীপুরে ফের দুষ্কৃতী তাণ্ডব।  এবার গানপয়েন্টে ব্যবসায়ীর বাড়ি লিখিয়ে নেওয়ার অভিযোগ উঠল তৃণমূল কাউন্সিলর ঘনিষ্ঠের বিরুদ্ধে। প্রতিবাদে আজ সকালে আড়াই ঘণ্টা কাশীপুর রোড অবরোধ করেন এলাকার মানুষ।  যদিও, অনুগামীর বিরুদ্ধে ওঠা যাবতীয় অভিযোগ অস্বীকার করেছেন তৃণমূল কাউন্সিলর সীতা জয়সওয়ারা। কখনও প্রকাশ্য রাস্তায় গুলি, বোমা। কখনও পরিত্যক্ত কারখানায় বিস্ফোরণ। গত ছমাসে বার বার উত্তপ্ত হয়েছে কাশীপুর। সৌজন্যে স্বপন চক্রবর্তী বনাম আনোয়ার খান,দুই সমাজবিরোধী গোষ্ঠীর লড়াই। রবিবার ফের শিরোনামে স্বপন চক্রবর্তী। এবার ব্যবসায়ীর মাথায় বন্দুক ঠেকিয়ে বাড়ি লিখিয়ে নেওয়ার চেষ্টার অভিযোগ উঠল ১নং ওয়ার্ডের তৃণমূল কাউন্সিলর ঘনিষ্ঠ এই দুষ্কৃতীর বিরুদ্ধে। অভিযোগ, রবিবার রাতে বাড়ি ফেরার পথে শেখ আহমেদ নামে ওই ব্যবসায়ীকে তুলে নিয়ে যায় স্বপন ও তার অনুগামীরা। স্থানীয় পার্টি অফিসে নিয়ে গিয়ে মাথায় বন্দুক ঠেকিয়ে স্ট্যাম্প পেপারে সই করতে বলা হয়। রাতেই থানায় অভিযোগ দায়ের করতে যান আহমেদ। কিন্তু, অভিযোগ নিতে চায়নি পুলিস। শেষপর্যন্ত  DC-র হস্তক্ষেপে ৮ জনের বিরুদ্ধে FIR দায়ের হয়। কাউন্সিলর ঘনিষ্ঠ স্বপন চক্রবর্তীকে গ্রেফতারের দাবিতে সোমবার সকাল থেকে কাশীপুর রোড অবরোধ করেন এলাকার মানুষ। এলাকার মানুষ ক্ষোভ উগরে দিলেও, স্বপনকে দরাজ সার্টিফিকেট দিচ্ছেন ১নং ওয়ার্ডের তৃণমূল কাউন্সিলর সীতা জয়সওয়ারা।আড়াই ঘণ্টা অবরোধের পর স্বপনকে গ্রেফতারের আশ্বাস দেয় পুলিস। পুলিসের প্রতিশ্রুতি পেয়ে অবরোধ তুলে নেন এলাকাবাসী। ব্যবসায়ীকে হুমকি দেওয়ার ঘটনায় জড়িত সন্দেহে গ্রেফতার করা হয়েছে মাধব দাস ওরফে ন্যাপাকে।